Интернет, ма-хаарра, чIогIа пайде гIирс бу муьлхха а Iилма Iамо а, чохь Iашшехь муьлххачу а метте кхача а, мел-генахь вевза-везарг велахь а, иза ган-гуш цуьнца къамелдан а. Бу, массарна оьшу а, таханлерчу дийнахь ца хилча, мегара а боцуш массара пайда оьцу гIирс а. Цундела хир ду-кх жима а, воккха а мел верг гипнозан йийсаре кхаьчча санна мониторшана хьалха а, телефонашна чу а ваьлла Iаш хилар. Хан мел ели, интернетах пайдаоьцучу нехан терахь хьаладолуш ду, цу дестачу терахьца цхьаьна хьалайолу интернетан нуцкъалалла, алсамболу цо нахана бе тIеIаткъам. Интернетан гIор девзаш, цунах пайдаэца гIерта тайп-тайпа Iалашонаш йолу тобанаш а, нах а. Церан могIарашна юьстах ца йуьсу динан секташ. Дукхачу хьолахь, динца йозуш ю шаьш боху тобанаша цхьана дино – бусалба хуьлийла я керста хуьлийла и- хьоьху коьрта мехаллех къаьсташ дин туьду хIума юкъадоккху, тIаккха, и тоба секта санна билгалйолу. Ткъа сектийн Iалашонаш хуьлу тайп-тайпана, кеп-кепара. Церан хьалхара Iалашо хуьлу шайн Iуналла буха шортта керла агIончаш бахко. Кху заманехь, интернето ло муьлххачу а сектан мехаза ала мегар долуш аьтто шайна юкъа дуккха а нах бахко.